**Predkladacia správa**

 Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 3/2023 Z. z., ktorým sa ustanovujú pravidlá poskytovania podpory na neprojektové opatrenia Strategického plánu spoločnej poľnohospodárskej politiky v znení nariadenia vlády Slovenskej republiky č. 407/2023 Z. z. (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.,  ako iniciatívny návrh.

 Cieľom návrhu nariadenia vlády je v nadväznosti na  druhú modifikáciu Strategického plánu spoločnej poľnohospodárskej politiky 2023 – 2027 (ďalej len „strategický plán“) a v nadväznosti na poznatky z aplikačnej praxe upraviť a aktualizovať niektoré ustanovenia nariadenia vlády. Navrhujú sa viaceré zmeny v podmienkach poskytovania podpôr najmä ustanovenie možnosti pre nových žiadateľov, ktorí nie sú zaradení v opatrení ekologické poľnohospodárstvo, vstúpiť do opatrenia a prijať záväzok pre dvojročné obdobie a možnosti zámeny vybraných opatrení alebo operácií na iné opatrenie alebo operáciu s vyšším environmentálnym cieľom, povinnosti pre prijímateľa podpory na operáciu hospodárenie v ovocných sadoch zaslať Ústrednému kontrolnému a skúšobnému ústavu poľnohospodárskemu v Bratislave evidenciu spotreby prípravkov na ochranu rastlín aj v prípade nulovej spotreby prípravkov na ochranu rastlín. Navrhuje sa aj spresnenie úpravy vo vzťahu k poskytnutiu podpory na vybrané operácie pri prekročení limitných hodnôt rizikových prvkov v podporovaných druhoch zeleniny a ovocia.

Návrh nariadenia vlády sa netýka pôsobnosti miestnej územnej samosprávy.

Návrh nariadenia vlády nebol predmetom medzirezortného pripomienkového konania z dôvodu, že druhá modifikácia strategického plánu bola schválená Európskou komisiou až 20. novembra 2024 a  úpravy v podmienkach podpôr navrhované na jej základe, sa majú uplatňovať už pri podávaní žiadostí o poskytnutie podpôr v roku 2025.

Účinnosť návrhu nariadenia vlády sa navrhuje od 1. januára 2025, aby sa zabezpečil dostatočný časový priestor na oboznámenie sa prijímateľov podpôr s navrhovanými  úpravami v podmienkach  podporovaných opatrení , na základe druhej modifikácie strategického plánu a s  navrhovanými  úpravami, ktoré vyplynuli z poznatkov z aplikačnej praxe a aby sa zabezpečil dostatočný časový priestor na administráciu žiadostí o poskytnutie podpôr v roku 2025.